Line Barfod (EL), 2004-01-27:
Vi har jo haft noget debat i dag om: Hvor meget frihed skal vi give familierne?
Hvad er det, vi skal gå ind og blande os i?
Hvor går grænserne?
Hvordan skal man lade familierne selv prioritere?
Vi har den holdning fra Enhedslistens side, at der er mange ting, som forældrene selv er bedst til.
F.eks. mener vi, at forældrene er bedst til selv sammen med pædagogerne i børnehaven at finde ud af: Hvordan stimulerer man børnene bedst muligt?
Hvad er det, de børn i lige præcis den børnehave vil have bedst af at lege med?
Vi synes ikke, staten skal gå ind og fastsætte regler om, at alle børn i alle landets børnehaver skal lege med ler.
Det synes regeringen så til gengæld.
Omvendt synes vi, at det er vigtigt, at vi som politikere går ind og sikrer nogle rammer for, at folk har en reel valgmulighed for at være sammen med deres børn, at de reelt har den tid og den økonomi, der skal til for at være sammen med deres børn.
Vi ville helst have gratis daginstitutioner, men man kunne i hvert fald f.eks. til en start sætte en maksimumsgrænse på betalingen for daginstitutioner.
Men det vil regeringen så til gengæld ikke være med til.
Og sådan har man jo forskellige prioriteringer
af: Hvor er det, valgene skal ligge henne? Kristendemokraterne har så fremsat deres forslag her, som jo reelt handler om at genindføre børnepasningsorloven i en mere fleksibel form, og det synes vi helt grundlæggende er et godt forslag.
Det er jo et faktum, at børnefamilierne i dag lever under et næsten konstant tidspres.
Som regel er begge forældre nødt til at arbejde på fuld tid, så der er alt for lidt tid til at være sammen med børnene. Børn kan blive syge, børn kan have behov for ekstra støtte i en periode.
Der er alt for mange, der, hvis barnet bliver sygt, står i en desperat paniksituation og overvejer, om man skal aflevere barnet alligevel og så håbe på, at de ikke opdager det henne i børnehaven, med den risiko, der så også er for, at flere af de andre børn bliver smittet, at nogle af pædagogerne bliver smittet osv., at det går ud over andre, eller om man skal forsøge at få fat i en bedsteforælder, eller om man skal melde sig selv syg, eller hvordan man nu skal prøve at komme igennem det.
Det er ikke nogen god situation for børnefamilierne.
Selv statsministeren har tilsyneladende forstået, at der er et behov for, at vi letter tidspresset på børnefamilierne, hvis man skal tage hans nytårstale for pålydende.
Man kan sige, at det her forslag fra Kristendemokraterne i hvert fald delvis tager statsministeren på ordet.
Men når det så er sagt, så er der også nogle problemer i forslaget.
For det første foreslås det, at kompensationen til de forældre, der gør brug af orlovsretten, skal være 60 pct.
af højeste dagpenge
, ligesom det var tilfældet med den gamle børnepasningsorlov.
Det betyder, at mange mennesker slet ikke har råd til at bruge orloven.
Og jo lavere sats, der er tale om, jo større er risikoen for, at det primært er kvinderne, der bruger den, fordi det jo stadig væk er sådan, at det som regel er mændene, der tjener mest, og så er det billigst for familien, at det er kvinden, der bruger orloven. For det andet fremgår det også af forslaget, at orlovsretten er forbeholdt folk, der er i arbejde som lønmodtager eller selvstændig.
Det lyder måske meget logisk, men sagen er jo, at man som arbejdsløs i dag, hvad enten man er på dagpenge eller kontanthjælp, meget ofte bliver tvunget til at knokle rundt i diverse aktiveringsordninger.
Man arbejder lige så hårdt som folk, der er ansat på rigtige vilkår, men man har bare ikke samme rettigheder.
Vi så hellere, at vi lavede nogle ordninger med flere orlovsmuligheder, med en rimelig orlovsbetaling, at vi lavede en bedre fordeling af arbejdet.
I stedet for at nogle skal stresse alt for meget rundt på arbejdet, og at andre bliver betalt for ikke at arbejde, så lad os dele arbejdet - nogle af de modeller, der har været fremme med, at fem kan dele fires arbejde, og så kan man gå ned på en 30-timers-arbejdsuge.
Der er jo mange forskellige modeller, hvis vi vælger at bruge dagpengene aktivt i stedet for. Så Enhedslisten er meget positiv over for intentionen i forslaget
og vil gerne være med til at arbejde videre på, hvordan vi sikrer mere tid til børnefamilierne.